यूरोप में एक नया ट्रेंड, लग्जरी मार्केट तेजी से उभर रहा है
breakoutnations@gmail.com यूरोप के बाजारों को लग्जरी सेल्स में आए ग्लोबल बूम से बहुत फायदा मिला है। लेकिन इससे एक चिंतित कर देने वाला सवाल भी उठ खड़ा होता है- Ruchir Sharma's column - A new trend in Europe, luxury market emerging fast
यूरोप के बाजारों को लग्जरी सेल्स में आए ग्लोबल बूम से बहुत फायदा मिला है। लेकिन इससे एक चिंतित कर देने वाला सवाल भी उठ खड़ा होता है- क्या यूरोप एक ऐसे सेक्टर पर जरूरत से ज्यादा निर्भर नहीं हो गया है, जिसे बहुतेरे लोग पतनशीलता का प्रतीक समझते हैं? इसकी तुलना अमेरिका से कीजिए, जहां बीते 12 महीनों में दस बड़ी टेक कम्पनियों का स्टॉक मार्केट रिटर्न में 65 प्रतिशत योगदान रहा है, जो कि एक चिंताजनक संकेत है। पर यूरोप में तो हालात और चिंतनीय हैं। वहां एलवीएमएच से लेकर फेरारी तक दस बड़े लग्जरी स्टॉक्स का रिटर्न्स में 30 प्रतिशत योगदान हो गया है। अतीत में इससे पहले कभी ऐसा नहीं हुआ था।
यूरोप में लग्जरी इंडस्ट्री अरसे से प्राइड का विषय रही है। लेकिन बीते दशक में इसमें अप्रत्याशित उछाल आया और कोविड के समय यह अपने उच्चतम शिखर पर पहुंच गई। सरकार की ओर से रिकॉर्ड पैमाने पर दी गई प्रोत्साहन राशियों ने धनाढ्यों की सम्पत्तियों में कई ट्रिलियन जोड़ दिए, जिन्होंने इसका बड़ा हिस्सा विलासिता के साधनों में खर्च किया। नतीजा, यूरोप आखिरकार एक ऐसी इंडस्ट्री से पैसा कमाने लगा है, जिस पर उसका सदियों से आधिपत्य रहा था।
दुनिया के लग्जरी सेल्स राजस्व का दो-तिहाई हिस्सा यूरोप में जाता है और अब उसके पास स्टॉक मार्केट के आंकड़े भी हैं। यूरोप की शीर्ष दस बड़ी कम्पनियों में ऐतिहासिक रूप से बैंक और यूटिलिटी व इंडस्ट्रीयल कोग्लोमेरेट्स (अनेक कम्पनियों से मिलकर बनी एक भीमकाय कम्पनी) हुआ करती थीं, लेकिन अब शीर्ष दस में चार लग्जरी कम्पनियों ने जगह बना ली है। 2010 की शुरुआत तक ये कम्पनियां कहीं नहीं थीं।
यूरोप के बड़े लग्जरी ब्रांड्स तो अब अमेरिका की बड़ी टेक कम्पनियों से भी ज्यादा मुनाफा कमाने लगे हैं। यह लग्जरी इंडस्ट्री के लिए भले आगे बढ़ने का संकेत हो पर यूरोप के लिए नहीं है। 17वीं सदी के क्राफ्ट्स पर आधारित इकोनॉमी खड़ा करना यकीनन प्रतिगामी कदम है, खासतौर पर तब, जब पश्चिमी पूंजीवाद कमजोर उत्पादकता वृद्धि, बढ़ती विषमता और चीन से प्रतिभागिता करने की चुनौतियों से जूझ रहा हो।
यह भले स्पष्ट न हो कि स्मार्टफोन ने उत्पादकता की वृद्धि को कैसे बूस्ट किया है, लेकिन इतना तो निश्चय ही कहा जा सकता है कि फ्रेंच परफ्यूम और इटैलियन हैंडबैग्स का योगदान इनसे कम ही रहा है। जहां अमेरिका में टेक-टायकून्स विवादों के दायरे में रहे हैं, वहीं फ्रांस में भी लग्जरी-टायकून्स के विरुद्ध सड़कों पर प्रतिरोध जताया जा रहा है। जहां एक तरफ पश्चिम इस बारे में बहस कर रहा है कि चीन से अपने सम्बंधों को खतरे में डालना है या नहीं, वहीं यूरोपियन लग्जरी सेक्टर चीनी उपभोक्ताओं पर निर्भर बना हुआ है। उसकी सेल्स के एक-तिहाई हिस्से के लिए आज चीनी जिम्मेदार हैं।
पिछले दशक में अमेरिकी टेक-इंडस्ट्री के साथ ही यूरोपियन लग्जरी इंडस्ट्री भी तेजी से बढ़ी है। 2010 के बाद से 10 बड़ी टेक कम्पनियों ने अमेरिकी स्टॉक मार्केट में हिस्सेदारी को चार गुना बढ़ाकर 25 प्रतिशत कर दिया है, जबकि इसी कालखंड में 10 बड़े लग्जरी स्टॉक भी तीन गुना बढ़कर यूरोपियन बाजारों के 15 प्रतिशत पर हावी हो चुके हैं।
इसका एक बड़ा हिस्सा तो बीते एक साल में ही हुआ है। लेकिन टेक इंडस्ट्री की ही तरह लग्जरी में भी पॉवर शीर्ष पर सिमटकर रह जाती है। आज यूरोप के टॉप ब्रांड्स ग्लोबल सेल्स के एक-तिहाई हिस्से पर हावी हैं, जबकि 2010 में ये एक-चौथाई ही थे। यूरोप की शीर्ष चार लग्जरी कम्पनियां फ्रेंच हैं। इस फ्रांसीसी वर्चस्व के मूल में है वह लग्जरी इकोसिस्टम, जो लुई सोलहवें के दरबार से ही शुरू हो गया था।
वहीं बर्नार्ड अर्नाल्ट ने इसे कॉर्पोरेट कल्चर में तब्दील कर दिया। 1989 में एलवीएमएच पर नियंत्रण स्थापित करने के बाद उन्होंने अनेक अधिग्रहण करते हुए लग्जरी ब्रांड्स का एक हाउस खड़ा कर दिया। उनकी देखा-देखी दूसरे भी इसमें कूदे। दुनिया की लग्जरी इंडस्ट्री उन छोटी इटैलियन फर्मों के द्वारा उत्पादित किए जाने वाले माल पर आधारित है, जिन्हें भीमकाय फ्रेंच कम्पनियों के द्वारा बेचा जाता है- गुच्ची, बुल्गारी, फेंडी- ये सब इटैलियन ब्रांड हैं, लेकिन अब उन पर फ्रांसीसियों का मालिकाना हक है। तो यूरोप को आखिरकार एक विनिंग इंडस्ट्री मिल ही गई, पर क्या यह उसके लिए अच्छी बात है? क्योंकि पूंजीवाद प्रतिस्पर्धा से मजबूत होता है वर्चस्व से नहीं। फिर हाई टेक और हाई लग्जरी में भी तो अंतर होता है! 
(ये लेखक के अपने विचार हैं)